Vermiste ma in dwelmhuis gekry
Onderwerp: Vermiste ma in dwelmhuis gekry Sun Aug 15, 2010 11:53 am
Johannesburg - 'n Groot polisiesoektog na 'n vermiste ma van twee kleuters het dramaties geëindig toe die polisie toegeslaan het op 'n huis in Ermelo waar Nigeriërs glo dwelms verkoop.
Roelien Scheepers (32), 'n naskoolonderwyseres wat erken sy gebruik dwelms, is Donderdag in 'n lendelam buitekamer gekry. Die Ermelo-honde-eenheid moes die deur met 'n koevoet oopbreek, sê 'n bron na aan die ondersoek.
Familie en vriende was rasend van kommer nadat Scheepers al ses dae vermis was.
Sy was in die buitekamer toegesluit saam met mnre. Wouter Gunter (25) en De Wit le Roux (30), ook van Ermelo.
Johnson Ajah (33), 'n Nigeriese burger wat ook op die erf bly, is een van drie buitelanders wat gearresteer is. Hy staan tereg op 'n aanklag van die besit van dwelms Twee van sy landgenote is gearresteer omdat hulle onwettig in die land is.
Klagtes van menseroof word nie nou teen Ajah of sy trawante ondersoek nie. Scheepers en die twee mans beweer hulle was "uit vrye wil" in die buite­kamer.
Die polisie ondersoek die moontlikheid dat Scheepers toegesluit is weens skuld. Sy kon tot nog toe net onsamehangende verklarings gee.
Scheepers het verdwyn nadat 'n vriendin haar verlede Vrydag omstreeks 10:00 by 'n koffiewinkel op die dorp afgelaai het. Sy het vroeër die oggend haar twee kinders by 'n kleuterskool afgelaai voordat sy na die private skool is waar sy werk. Toe sy teen laatmiddag nog nie haar kinders opgelaai het nie, het die skool haar ouers op die buurdorp Breyten laat weet.
Haar familie en vriende het haar begin soek en sy is teen Dinsdag as vermis aangemeld by die Ermelo-polisiekantoor. In hul ondersoek het die polisie op kringtelevisiebande gesien sy was verlede Vrydagoggend saam met vermoedelik 'n Nigeriër in 'n FNB-tak.
"Ons het Donderdag inligting gekry dat sy dalk by 'n erf in Krugerstraat in Ermelo is," sê insp. Carla Prinsloo, polisiewoordvoerder.
Scheepers, Le Roux en Gunter is saam met Ajah aangekla van 'n dwelmverwante oortreding nadat 'n dwelmpyp ook in die buitekamer gevind is. Hulle het Vrydag in die hof in Ermelo verskyn en is vrygelaat op borgtog van R500 elk.